Predsjednik HNS-a danas je najavio izgradnju nacionalnog stadiona za koji se lokacija još uvijek ne zna

Na današnjoj redovnoj sjednici Skupštine HNS-a uz najavu nacionalnog stadiona, izabran je i novi izvršni direktor HNS-a – Marijan Kustić, te je izglasana promjena statuta prema kojem je do sada izvršni direktor morao imati visoku stručnu spremu.

Foto: HNS

Šuker je o problemu nacionalnog stadiona izjavio sljedeće:

“Prije dva dana imali smo sastanak na kojem su bili predstavnici Grada i Vlade. Gradonačelnik Bandić kaže da se radi na promjenama GUP-a. Na dobrom smo putu da se napravi stadion sa 25-30 tisuća mjesta. Čuli smo što je kazao gradonačelnik Bandić, ‘ajmo da svatko radi svoj posao, da ga napravimo u Blatu. Nadam se da ćemo u iduće dvije godine imati prekrasan stadion. Idemo korak po korak. Možemo za to dobiti namjenska sredstava UEFA-e i FIFA-e da se konačno kad nas može organizirati spektakl na pravom stadionu. Ovog časa gradi se stadion u Osijeku, u Rijeci je napravljena Rujevica, u Zagrebu to ne bi bio nacionalni stadion nego gradski, a Hrvatska će i dalje igrati i u Puli, Rijeci, po cijeloj državi. Razmišljamo i o Splitu, to je bitno da bismo zadovoljili sve regije. Pomoći ćemo Poljudu da se i on uredi, trebamo razgovarati i naći novac da svi budemo zadovoljni.”

Nakon ovoga, nastavio je o mogućoj lokaciji novog stadiona, Blatu:

“To je idealna lokacija po riječima ljudi iz Grada. To prepuštam gradskoj skupštini i gradonačelniku. Vjerujem da će sve biti napravljeno u ovom mandatu, prije izbora, vjerujem Bandiću i Plenkoviću da ćemo napraviti pristojan stadion, čist, uredan, jer danas su sanitarni uvjeti na Maksimiru kao u 19. stoljeću. Napravili smo napredak, ja sam osobno odahnuo, pričekajmo sad mjesec dana da dođemo do druge faze, Grad i država trebaju pogledati infastrukturu, napraviti plan, hoće li tamo biti most, prepustimo ljudima da to odrade.”

Ipak, samo sat vremena nakon što su medijima odjeknuli naslovi kako će novi stadion biti u Blatu, novopečeni izvršni direktor HNS-a, Kustić, u medije izlazi s – demantom!

“Ništa nije definitivno. Još je dosta toga u kombinaciji, razgovaramo s Goricom i ostalima. No reprezentacija će i dalje igrati diljem Hrvatske, to je moj stav,” izjavio je Kustić za Novu TV.

Tko je Marijan Kustić – osoba koja je nakon samo sat vremena na funkciji izvršnog direktora HNS-a demantirala navode Davora Šukera?

Foto: HNS

Marijan Kustić je 44-godišnji saborski zastupnik (HDZ) koji je prije dolaska na poziciju izvršnog direktora HNS-a imao ulogu direktora HNS-a za natjecanje, nogometni razvoj i infrastrukturu.

O Kustiću, koji je imao priliku srušiti Davora Šukera, tportal je već pisao.

Razlog njegovog odustajanja od kandidature je taj što bi bila prevelik rizik jer bi zbog svoje dvojake uloge, one potencijalnog šefa HNS-a te saborskog zastupnika, kršio Zakon o sportu te Zakon o sprečavanju sukoba interesa.

Ono što je zanimljivo spomenuti u vezi Kustića je to da ga je bivša supruga optužila da mu je Zdravko Mamić financirao kampanju za gradonačelnika Novalje 2016. godine.

A koliko je Mamić upleten u sve ovo, ako je uopće, vrijeme će pokazati.

VAR u hrvatskim ligama

Davor Šuker je uz nacionalni stadion najavio u uvođenje VAR-a na sve stadione u domaćem prvenstvu.

VAR će se uvesti od proljeća sezone 2020./21., a sredstva za uvođenje dolaze iz Fifinog Forward progama.